作者:元稹
標題:楚歌十首
內容:楚人千萬戶，生死系時君。當璧便為嗣，賢愚安可分。干戈長浩浩，篡亂亦紛紛。縱有明在下，區區何足雲。陶虞事已遠，尼父獨將明。潛穴龍無位，幽林蘭自生。楚王謀授邑，此意複中傾。未別子西語，縱來何所成。平王漸昏惑，無極轉承恩。子建猶相貳，伍奢安得存。生居宮雉閟，死葬寢園尊。豈料奔吳士，鞭屍郢市門。懼盈因鄧曼，罷獵為樊姬。盛德留金石，清風鑒薄帷。襄王忽妖夢，宋玉複淫辭。萬事捐宮館，空山雲雨期。宜僚南市住，未省食人恩。臨難忽相感，解紛寧用言。何如晉夷甫，坐佔紫微垣。看著五胡亂，清談空自尊。誰恃王深寵，誰為楚上卿。包胥心獨許，連夜哭秦兵。千乘徒虛爾，一夫安可輕。殷勤聘名士，莫但倚方城。梁業雄圖盡，遺孫世運消。宣明徒有號，江漢不相朝。碑碣高臨路，松枝半作樵。唯餘開聖寺，猶學武皇妖。江陵南北道，長有遠人來。死別登舟去，生心上馬回。榮枯誠異日，今古盡同灰。巫峽朝雲起，荊王安在哉。三峽連天水，奔波萬裡來。風濤各自急，前後苦相推。倒入黃牛漩，驚沖灩澦堆。古今流不盡，流去不曾回。八荒同日月，萬古共山川。生死既由命，興衰還付天。棲棲王粲賦，憤憤屈平篇。各自埋幽恨，江流終宛然。